Lisa Holmfjord er foruden at være forkvinde for Dansk Kvindesamfund også direktør for kvindesamfundets krisecenter.

Hun har desuden i mange år arbejdet som socialrådgiver for kriseramte kvinder og har stor erfaring med alle typer af social tvang og undertrykkelse både i kristne og muslimske miljøer. I Lisa Holmfjords øjne må vi i Danmark acceptere, at kvinder er frie væsener, der har ret til selv at vælge det tøj, som de vil gå i:

»Så længe en kvinde af egen fri vilje påfører sig en beklædningsgenstand, og det kan være hijab eller niqab, så skal hun have lov til det. Det er hendes frie valg.«

Gælder det også muslimske beklædningsgenstande som hijab og f.eks. niqab, hvor kvinden er næsten helt tildækket?

»Ja, det gør det. Jeg kan som feminist mene, hvad jeg vil om den slags tøj, men det er ikke mig eller andre, der skal gå ind og sige, at hun ikke har ret til at tage det på. Så længe hun gør det frivilligt og ikke bliver tvunget til det, så skal hun have lov til det.«

Men kritikerne af din holdning siger så, at det ikke er frivilligt, men at social tvang tvinger unge kvinder til at tage den slags på. Selvfølgelig i Danmark, men endnu værre i f.eks Iran, hvor myndighederne tvinger kvinder og piger i den slags tøj?

»Jeg synes ikke, at man kan sammenligne Danmark og Iran. I Iran er det tvang og et påbud og det er jeg meget imod. Det hører ingen steder hjemme. Men i Danmark skal vi bevare friheden til at tage det tøj på, som vi vil. Vi skal have ret til både at tildække os og tage tøjet af, så meget vi vil.«

Så du accepterer ikke argumentet, at det er social tvang i Danmark, der gør, at unge piger og kvinder tager den slags tøj på?

»Selvfølgelig er der tilfælde, hvor kvinder bliver tvunget til den slags, men dér skal vi have helt andre redskaber i brug. Der er ikke love, vi skal bruge, for så rammer vi mange kvinder, der gør det frivilligt. Vi skal selvfølgelig bekæmpe social tvang, men ikke med lovindgreb over en bred kam.«

Men undersøgelser viser jo, at social tvang anvendes bredt?

»Jeg har arbejdet i mange år på krisecenter og jeg har mødt mange kvinder, der er udsat for social kontrol. Men størstedelen af dem, der er ramt, kommer ikke med slør. Social kontrol udøves på mange måde og ofte subtilt og ikke gennem krav om hijab, niqab eller burka. Vi kan ikke med lovgivning bekæmpe social kontrol.«

I den konkrete sag om DRs udsendelse om den 11 årige Dicte, der er træt af danskernes tøjmode og rejser til Iran for at prøve den smarte hijab-mode, siges det intet i udsendelsen om undertrykkelsen af iranske kvinder, hvordan har du det med det?

»Jeg har ikke set udsendelsen, men jeg har fulgt med i debatten. Ud fra det, så kan jeg slet ikke forstå, at DR laver den slags udsendelser og sender en ganske ung pige til Iran. Et land hvor kvinder er udsat for tvang. Og jeg kan forstå, at udsendelesserien slet ikke problematiserer dette forhold. Det virker som en hjernedød handling. Jeg kan slet ikke forstå, at DRs folk kan sidde omkring et bord i redaktionen og beslutte at lave den slags udsendelse.«

Kanalredaktør for DR Ultra og Ramasjang, Morten Skov Hansen, har tidligere forsvaret programmet overfor Berlingske:

»Programmet er et nysgerrigt, men ikke holdningsløst syn på mode i Iran, og i programmet fortæller Dicte også om bagsiderne ved de regler, som dikterer moden i Iran,« mener Morten Skov Andersen.